একটা বৈপরীত্যের মধ্য দিয়ে আমরা সময় পার করছি। একইসঙ্গে উন্নয়ন এবং অনুন্নয়ন দুটোই ঘটছে। এই বৈপরীত্য আমাদের অন্ধ করে রাখছে, ফলে এক সত্যের বিপরীতে লুকিয়ে থাকা আরেক সত্যকে আমাদের না হয় দেখা, না হয় অনুধাবন করা। এই ফাঁকেই হাইব্রিড নেতা বা সুযোগ সন্ধানীরা তাদের ফায়দা লুটে নেয়। একটি উদাহরণ দিয়ে বিষয়টি স্পষ্ট করা যেতে পারে। এই মুহূর্তে নারীর ক্ষমতায়ন, নারীর শিক্ষা এবং রাজনৈতিক অঙ্গনে নারীর অংশগ্রহণ অতীতের যে কোনও সময়ের চেয়ে অনেক বেশি। আমাদের প্রধানমন্ত্রী শেখ হাসিনা তার সাহসী উদ্যোগের জন্য প্রশংসিত হচ্ছেন। বিশ্বের মহান নেতার তালিকায় ১০ নম্বরে তার অবস্থান। কয়েকদিন আগেও যেসব দেশ আমাদের ঠিকমত চিনতো না, আজ তারা উচ্চকণ্ঠে আমাদের দেশের নারীর অগ্রযাত্রাকে বাহবা দেয়। প্রাপ্তি হিসেবে এটা আমাদের জন্য অনেক, স্বীকার করছি। কিন্তু সঙ্গে সঙ্গে এই সত্যের আড়ালে যে 'লুক্কায়িত সত্য' রয়েছে, তা আমাদের স্বীকার করে নিতে হবে। প্রতিদিন কমপক্ষে একজন নারী দেশের কোথাও না কোথাও ধর্ষিত হচ্ছেন, অত্যাচারিত হচ্ছেন, হত্যাকাণ্ডের স্বীকার হচ্ছেন, তা আমরা গুরুত্ব সহকারে বিবেচনায় আনার প্রয়োজন মনে করছি না অথবা এর গুরুত্ব এড়িয়ে চলছি। এটা বলছি এই কারণে যে, যদি সবাই এই ব্যাপারটি একটু গুরুত্ব দিতো, তাহলে এভাবে প্রতিদিন নারী নির্যাতনের ঘটনা ঘটতো না।